Den danske landstræner, Åge Hareide, foretager tre ændringer i startopstillingen til den afgørende kamp mod Rumænien.

17. november 2015.

Det var seneste gang, den danske angriber Nicklas Bendtner var blandt de 11 udvalgte til en landskamp. Dengang hed modstanderen Sverige i en altafgørende playoff-kamp.

Nu har den 29-årige angriber driblet sig ind i startopstillingen i en ny skæbnekamp; denne gang mod Rumænien. Danmarks landstræner, Åge Hareide, har sendt Andreas Cornelius, der startede inde senest mod Montenegro, på bænken.

Hareide foretager tre ændringer

Den danske landstræner har også fundet plads til Riza Durmisi på venstre back, der erstatter den skadede Jens Stryger Larsen.

Også Chelsea-forsvareren Andreas Christensen starter inde og henviser Andreas Bjelland, der ellers er startet inde i de seneste tre kampe, til en plads på bænken. Dermed er der tre nye mand fra start.

Bendtner så senest banen i landsholdstrøjen i torsdags mod Montenegro, hvor han fik de sidste 25 minutter på banen. Her havde han et enkelt skudforsøg.

Danmark stiller op i en 4-3-3-formation.